[{"text_idx": "#000001", "text": "Aeth criw o ddisgyblion sy\u2019n astudio Cymraeg Safon Uwch ar daith gyda chriw o fl.11 sy\u2019n ystyried astudio\u2019r Gymraeg y flwyddyn nesaf i Aberystwyth am noson yn ystod mis Tachwedd. Gadawyd yr ysgol amser te ac wedi setlo yn llety\u2019r Brifysgol ar gampws Aberystwyth, anelwyd am fwyty Byrgyr am y Prom am wledd a noson o gystadlaethau ysgafn- yn dasgau llenyddol a heriau hwyl eraill. Wedi brecwast yn y Byncws yn Aberystwyth, cafwyd sesiwn am gynghanedd yng nghwmni Eurig Salisbury, yna sesiwn gan Bleddyn Owen Huws am Dafydd ap Gwilym. Wedi hynny, croesawyd tri atom i roi gair o brofiad o ran cyflogadwyedd- am y modd y mae Cymraeg Safon Uwch a/ neu radd yn y Gymraeg wedi bod o fudd iddynt. Lefi Gruffudd oedd yr ymwelydd cyntaf o Wasg y Lolfa, yna Sulwen Richards sy\u2019n gweithio i Adran Farchnata\u2019r Brifysgol, a Miriam Glyn sy\u2019n gyfieithydd i Lywodraeth Cymru. Cyn cinio, galwodd tair cyn-ddisgybl i mewn i so\u0302n am eu profiad hwythau o astudio\u2019r Gymraeg. Wedi cinio blasus yng Nghanolfan y Celfyddydau, aethon ni i\u2019r \u201cDrwm\u201d yn y Llyfrgell Genedlaethol i fwynhau sesiwn gyda Peredur Lynch am yr Hengerdd ac yna sgwrs gyda Caryl Lewis ar ddiwedd y dydd. Ar y ffordd nol i\u2019r ysgol amser te dydd Sadwrn, galwyd ger cofeb Tryweryn am lun o\u2019r criw cyfan. Cwrs Pontio Safon Uwch llwyddiannus a fydd gobeithio yn ysbrydoli rhai o fl.11 i astudio\u2019r cwrs y flwyddyn nesaf."}, {"text_idx": "#000002", "text": "Buddugoliaeth i\u2019r Ti\u0302m Siarad Cyhoeddus"}, {"text_idx": "#000003", "text": "Llongyfarchiadau i di\u0302m Siarad Cyhoeddus Cymraeg yr ysgol ar ennill Cystadleuaeth Genedlaethol y Rotari yn y Rownd Derfynol ym Mae Caerdydd. Testun y tim oedd \u201cMae dyddiau gwell i ddod i Gymru\u201d. Caitlyn White oedd y Cadeirydd ac enillodd hi yr ail wobr am gadeirydd gorau\u2019r gystadleuaeth. Steffan Leonard oedd y cynigydd a chafodd ef yr ail wobr am gynigydd gorau\u2019r gystadleuaeth, a Nansi Eccott oedd y gwrthwynebydd a hithau\u2019n ennill y drydedd wobr am y gwrthwynebydd gorau. Llongyfarchiadau mawr i\u2019r ti\u0302m am gyrraedd y safle buddugol am y tro cyntaf yn hanes yr ysgol! Braf oedd dathlu gyda thaith Safon Uwch i Aberystwyth a chael lluniau gyda\u2019r darian ar y Prom yn Aberystwyth ac wrth gofeb \u201cCofiwch Dryweryn\u201d yn Llanrhystud."}, {"text_idx": "#000004", "text": "Amserlen Adolygu ail sefyll Gwyddoniaeth Bl11"}, {"text_idx": "#000006", "text": "Fel rhan o ddathliadau Diwrnod Shwmae, trefnodd criw o ddisgyblion gyfres o gemau i ddysgu rhieni a ffrindiau\u2019r ysgol i siarad Cymraeg. Cawsom ge\u0302m bingo i ddysgu enwau bwydydd, ge\u0302m domino i ddysgu am y tywydd a phynciau\u2019r ysgol, ge\u0302m \u201cDyfalwch pwy?\u201d a ge\u0302m y corff. Profwyd cynnydd pawb ar ddiwedd y wers gyda chwis kahoot! Diolch i\u2019r disgyblion am y noson o fwynhau!"}, {"text_idx": "#000007", "text": "Yn o\u0302l ein harfer, dathlwyd Diwrnod T.Llew Jones gyda\u2019r Chweched yn cyflwyno gwasanaeth i flynyddoedd 7 i 9, a chwblhaodd bl.7 Helfa Drysor am fywyd a gwaith T.Llew Jones yn eu gwersi Cymraeg."}, {"text_idx": "#000008", "text": "Eleni eto cynhaliwyd Cystadleuaeth Siarad Cyhoeddus (cyfrwng Cymraeg) yn yr ysgol i\u2019r disgyblion hy\u0302n o flynyddoedd 9-13. Ddydd Gwener, Hydref 11eg, cymrodd pedwar o dimau ran gyda phynciau\u2019r areithiau\u2019n amrywiol a chyfredol e.e. dyfodol Cymru, hawliau merched a chynhesu byd eang! Diolch i bob un ohonynt am eu gwaith caled yn paratoi at y gystadleuaeth. Edrychwn ymlaen at gystadleuaeth Siarad Cyhoeddus y Rotari nawr pan fydd Caitlyn, Steffan a Nansi yn cynrychioli Bryn Tawe. Ymlaen a\u0302\u2019r dadlau!"}]